**Arthur Kaliyev** (s. 26. kesäkuuta 2001 Taškent, Uzbekistan) on yhdysvaltalainen jääkiekkoilija, joka pelaa NHL-seura Los Angeles Kingsissä. Kaliyev on pelipaikaltaan vasen laitahyökkääjä, mutta hän osaa pelata myös oikeassa laidassa.

Ura
---

### Seuraura

Kaliyev syntyi Uzbekistanissa, mutta hän muutti perheineen jo 2-vuotiaana Yhdysvaltain New Yorkin Staten Islandille, jossa Kaliyev vietti lapsuutensa. Hän muutti sieltä kuitenkin jääkiekkoilijana kehittyäkseen perheineen edelleen Michiganiin Kaliyevin ollessa 13-vuotias. Kaliyev pelasi vuodet 2014–2016 Little Caesarsin ja kauden 2016–2017 Compuwaren junioreissa. Hän voitti C-nuorten liiga HPHL:n mestaruuden keväällä 2017.

Hamilton Bulldogs varasi Kaliyevin 26. pelaajana OHL:n varaustilaisuudessa 2017. Hän siirtyi joukkueeseen kaudeksi 2017–2018. Kaliyev oli tehoilla 31+17=48 Bulldogsin kolmanneksi paras maalintekijä ja hän jakoi sisäisen pistepörssin neljännen sijan Marián Studeničin ja Ben Gleasonin kanssa. Kaliyevista tuli Alex Galchenyukin jälkeen ensimmäinen 16-vuotias OHL-pelaaja seitsemään vuoteen, joka on tehnyt runkosarjassa yli 30 maalia. Hän voitti kauden päätteeksi OHL:n mestaruuden, J. Ross Robertson Cupin ja Kaliyev valittiin liigan tulokkaiden toiseen tähdistökentälliseen.

Kaudella 2018–2019 Kaliyev voitti tehoilla 51+51=102 Bulldogsin sisäisen piste- ja maalipörssin sekä jakoi sisäisen syöttöpörssin voiton Matthew Stromen kanssa. Hänestä tuli Alex DeBrincatin (51 maalia kaudella 2014–2015) ohella OHL:n 2000-luvun kaikkien aikojen kolmanneksi eniten maaleja yhden kauden aikana tehnyt alle 18-vuotias pelaaja John Tavaresin (72 maalia kaudella 2006–2007) ja Steven Stamkosin (58 maalia kaudella 2007–2008) jälkeen. Kaliyev teki myös Bulldogsin nelivuotisen OHL-historian yhden kauden piste-ennätyksen, joka oli aiemmin Brandon Saigeonin (70 tehopistettä) hallussa kaudelta 2017–2018. Samalla kaudella myös Matthew Strome (79 tehopistettä) rikkoi Saigeonin ennätyksen. Kaliyev sijoittui koko liigan maalipörssissä neljänneksi sekä jakoi pistepörssin kuudennen sijan kolmen muun pelaajan kanssa. Kaliyev valittiin kauden päätteeksi OHL:n toiseen tähdistökentälliseen. Hän pelasi kauden aikana myös CHL Top Prospects Gamessa ja CCM/USA Hockey All-American Prospects Gamessa.

Kaliyevin odotettiin yleisesti tulevan varatuksi ensimmäisellä kierroksella NHL:n varaustilaisuudessa 2019. Esim. *The Athletic* -lehden asiantuntija Corey Pronman listasi hänet rankingissaan sijalle 13. Lopulta Los Angeles Kings varasi Kaliyevin toisella kierroksella numerolla 33. Hänestä tuli kaikkien aikojen toinen NHL:ään varattu uzbekistanilaissyntyinen pelaaja Maksim Majorovin (94. varaus vuonna 2007) jälkeen. Kaudella 2019–2020 Kaliyev voitti Hamilton Bulldogsin sisäisen piste-, maali- ja syöttöpörssin tehoilla 44+54=98, joilla hän sijoittui koko OHL:n pistepörssissä viidenneksi. Kaliyev teki joukkueen OHL-historian yhden kauden syöttöennätyksen, joka oli hänen omissa sekä Matthew Stromen (51 syöttöpistettä) nimissä edelliseltä kaudelta. Kaliyev rikkoi myös Bulldogsin seurahistorian kaikkien aikojen piste- ja maaliennätyksen, kun hän ohitti molemmissa tilastoissa entisen ketjukaverinsa Matthew Stromen (260 ottelussa tehot 115+132=247). Kaliyevilla oli kolmen OHL-kauden jälkeen tehtynä 192 runkosarjaottelussa tehot 126+122=248. Hänet palkittiin kauden päätteeksi liigan parhaana oikeana laitahyökkääjänä Jim Mahon Trophylla ja Kaliyev valittiin ensimmäiseen tähdistökentälliseen.

Kesäkuussa 2020 Kaliyev teki kolmivuotisen NHL-tulokassopimuksen Los Angeles Kingsin kanssa. Tammikuun 2021 harjoitusleirin päätteeksi hänet lähetettiin AHL-joukkue Ontario Reignin vahvuuteen. Saman kuun lopulla Kings kutsui Kaliyevin varamiestensä "taksiryhmään", josta helmikuussa seura nosti hänet NHL-joukkueensa vahvuuteen. Kaliyev teki NHL-debyyttinsä 2. helmikuuta 2021 Anaheim Ducksia vastaan. Hän sai ottelussa jääaikaa 14.42 minuuttia. Kaliyev teki ottelussa myös NHL-uransa avausmaalin, joka jäi Kingsin 3–1-voittoon päättyneen ottelun voittomaaliksi. Hänelle merkittiin ottelusta teholukema –1. Seuraavana päivänä Kaliyev lähetettiin kuitenkin takaisin "taksiryhmään" ja sitä seuraavana päivänä edelleen farmijoukkue Reigniin.

### Maajoukkueura

Kaliyev pelasi alle 20-vuotiaiden MM-kilpailuissa vuosina 2020 ja 2021, joista jälkimmäinen turnaus päättyi maailmanmestaruuteen. Vuoden 2020 turnauksessa hän oli neljällä osumallaan Yhdysvaltain paras maalintekijä Shane Pinton kanssa. Vuoden 2021 turnauksessa Kaliyev jakoi joukkueensa sisäisen tehotilaston voiton Trevor Zegrasin ja Drew Hellesonin kanssa lukemalla +9. Välieräottelussa Suomea vastaan hän teki Yhdysvaltain 4–3-voittomaalin vain 1.16 minuuttia ennen varsinaisen peliajan päättymistä. Kaliyev sai ottelussa myös syöttöpisteen Alex Turcotten tekemään avausmaaliin. Hänet valittiin joukkueensa ottelun parhaaksi pelaajaksi.

Kaliyev pelasi myös alle 18-vuotiaiden Hlinka Gretzky Cupissa vuonna 2018.

Pelityyli
---------

*The Sports Forecaster* -sivusto luonnehtii Kaliyevia supertaitavaksi ja terävällä laukauksella varustetuksi laitahyökkääjäksi, joka on suuri uhka maalintekijänä vastustajalle. Sivuston mukaan hänen kätensä ovat "pehmeät kuin voi", mutta laukaus "kova kuin kookospähkinä". Kaliyev käyttää nopeaa laukaustaan ja maalintekovaistojaan ja tekee varsin säännöllisin väliajoin maaleja. Sivuston mukaan Kaliyev kykenee myös vauhdikkuudellaan ja kiekollisilla taidoillaan raivata ohittaa puolustajia hyvin. Hänellä on myös hyvä koko ja Kaliyev on kehittänyt voimaominaisuuksiaan, joten hän on myös hyvä suojaamaan kiekkoa ahtaissa tiloissa. Kaliyevin puutteet ovat kuitenkin luistelussa ja hänellä on kehitettävää myös puolustuspelaamisessa.

Jatkoaika.com -verkkolehden toimittaja Lassi Alasen mukaan Kaliyevilla on selkeät vahvuudet erityisesti hänen laukauksessaan. Alasen mukaan Kaliyevin rannelaukaus on napakka ja tarkka, ja ylivoimalla hän on uhka erityisesti painavan lyöntilaukauksen ansiosta. Alasen mukaan Kaliyev on myös kohtuullisen hyvä pelintekijä ja kiekonkäsittelijä. Hän on kuitenkin yleisesti saanut kritiikkiä ajoittain flegmaattisesta pelityylistään. Alasen mukaan Kaliyev on luisteluominaisuuksiltaan korkeintaan keskinkertainen ja suhteellisen isosta koostaan huolimatta hän ei juurikaan jakele taklauksia tai käytä kokoaan muuten hyväksi. Alasen mukaan Kaliyev suoristi selkänsä usein tilanteissa, jolloin hänen tulisi takakarvata.

Alasen mukaan Kaliyev oli kaudella 2018–2019 pitkiä pätkiä täysin näkymätön, mutta iski tästä huolimatta kaksi maalia. Alasen mukaan Kaliyevin otteet ailahtelevat otteluiden sisällä, sillä hänen hyviä suorituksia seuraa usein joukko heikompia vaihtoja. Alasen mukaan useat asiantuntijat ovat skeptisiä siitä, kuinka hyvin Kaliyev pystyy hyödyntämään laukaustaan ja syöttötaitoaan NHL-tasolla, mikäli hän ei kehity selvästi muilla osa-alueilla.

Kaliyevin ketjukaverina Hamilton Bulldogsissa pelannut Matthew Strome on luonnehtinut häntä OHL:n Aleksandr Ovetškiniksi tai Patrik Laineeksi.

Tilastot
--------

|   |   | Runkosarja |   | Pudotuspelit |   | Palkinnot |   | Arvokisat |
| --- | --- | --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   | Turnaus | O | M | S | Pist. | RM |
| 2017–2018 | Hamilton Bulldogs | OHL | 68 | 31 | 17 | 48 | 20 | 20 | 3 | 8 | 11 | 6 |
|  | Hamilton Bulldogs | M-Cup | – | – | – | – | – | 4 | 0 | 0 | 0 | 0 |
| 2018–2019 | Hamilton Bulldogs | OHL | 67 | 51 | 51 | 102 | 22 | 4 | 1 | 1 | 2 | 0 | Kakkostähdistö |
| 2019–2020 | Hamilton Bulldogs | OHL | 57 | 44 | 54 | 98 | 28 | – | – | – | – | – | Ykköstähdistö |  |  |  |  |  | JMM | 5 | 4 | 2 | 6 | 4 |
| 2020–2021 | Ontario Reign | AHL | 40 | 14 | 17 | 31 | 24 | 1 | 0 | 0 | 0 | 0 |  |  |  |  |  |  | JMM | 7 | 3 | 5 | 8 | 4 |
|  | Los Angeles Kings | NHL | 1 | 1 | 0 | 1 | 0 | – | – | – | – | – |
| 2021–2022 | Los Angeles Kings | NHL | 80 | 14 | 13 | 27 | 37 | 7 | 0 | 0 | 0 | 2 |
| 2022–2023 | Los Angeles Kings | NHL | 56 | 13 | 15 | 28 | 12 | 2 | 0 | 0 | 0 | 0 |
| 3 kautta | yhteensä | NHL | 137 | 28 | 28 | 56 | 49 | 9 | 0 | 0 | 0 | 2 |
| 3 kautta | yhteensä | OHL | 192 | 126 | 122 | 248 | 70 | 24 | 4 | 9 | 13 | 6 |

Lähteet
-------

* Arthur Kaliyev The Internet Hockey Databasessa (englanniksi)
* Arthur Kaliyev Eurohockey-sivustolla (englanniksi)
* Arthur Kaliyev *Elite Prospects*. Everysport Media Group AB.  (englanniksi)

### Viitteet

1. 1 2  Kennedy, Ryan: Sharpshooting Arthur Kaliyev is just getting started in Hamilton *thehockeynews.com*.  11.2.2019. Roustan Media Ltd. Viitattu 23.6.2020. (englanniksi)
2. 1 2 3 4 5 6 7  Arthur Kaliyev *Elite Prospects*. Everysport Media Group AB.  (englanniksi)
3. 1 2  Arthur Kaliyev Stats, Profile, Bio, Analysis and More *sportsforecaster.com*. XML Team Solutions, LLC. Viitattu 23.6.2020. (englanniksi)
4. 1 2 3 4 5  Alanen, Lassi: NHL:n varaustilaisuus: Arthur Kaliyev jakaa mielipiteitä – lahjakkaalla maalintekijällä on myös selkeitä heikkouksia *Jatkoaika.com*.  15.6.2019. Jatkoaika r.y. Viitattu 23.6.2020.
5. 1 2 3  Morreale, Mike G.: Kaliyev's unique stick work makes him top prospect for 2019 NHL Draft *NHL.com*.  11.4.2019. Roustan Media Ltd. Viitattu 23.6.2020. (englanniksi)
6. ↑  Elite Prospects - Hamilton Bulldogs *eliteprospects.com*. Everysport Media Group AB. Viitattu 23.6.2020. (englanniksi)
7. ↑  Elite Prospects - All Time Regular Season Player Stats per Season for Hamilton Bulldogs *eliteprospects.com*. Everysport Media Group AB. Viitattu 23.6.2020. (englanniksi)
8. ↑  Elite Prospects - OHL Stats 2018-2019 *eliteprospects.com*. Everysport Media Group AB. Viitattu 23.6.2020. (englanniksi)
9. ↑  40 Players Selected for 2019 Sherwin-Williams CHL/NHL Top Prospects Game *chl.ca*.  13.12.2018. Toronto, ON:  Canadian Hockey League. Viitattu 23.6.2020. (englanniksi)
10. ↑  All-Time Roster *biosteelallamericangame.com*. SportsEngine, Inc. Viitattu 23.6.2020. (englanniksi)
11. ↑  Elite Prospects - OHL Stats 2019-2020 *eliteprospects.com*. Everysport Media Group AB. Viitattu 23.6.2020. (englanniksi)
12. ↑  Elite Prospects - All Time Regular Season Player Stats per Season for Hamilton Bulldogs *eliteprospects.com*. Everysport Media Group AB. Viitattu 23.6.2020. (englanniksi)
13. ↑  Elite Prospects - All Time Regular Season Player Stats for Hamilton Bulldogs *eliteprospects.com*. Everysport Media Group AB. Viitattu 23.6.2020. (englanniksi)
14. ↑  Elite Prospects - All Time Regular Season Player Stats for Hamilton Bulldogs *eliteprospects.com*. Everysport Media Group AB. Viitattu 23.6.2020. (englanniksi)
15. ↑  2019 Draft Picks Kaliyev, Spence Sign Entry-Level Contracts with LA Kings *nhl.com/kings*.  3.6.2020. Los Angeles Kings. Viitattu 23.6.2020. (englanniksi)
16. ↑  Nuutinen, Markus: NHL-seura teki tärkeitä kiinnityksiä – superlupaava maalitykki solmi tulokassopimuksen *suomikiekko.com*.  3.6.2020. Nordic Sport Media. Viitattu 23.6.2020.
17. ↑  Ontario Reign Twitterissä *twitter.com*.  14.1.2021. Ontario Reign. Viitattu 26.1.2021. (englanniksi)
18. ↑  Anaheim Ducks - Los Angeles Kings - February 2nd, 2021 *NHL.com*.  2.2.2021. National Hockey League. Viitattu 15.3.2021. (englanniksi)
19. ↑  Arthur Kaliyev Stats, Profile, Bio, Analysis and More *sportsforecaster.com*. XML Team Solutions, LLC.  Arkistoitu 28.6.2020. Viitattu 15.3.2021. (englanniksi)
20. ↑  LAKingsPR Twitterissä *twitter.com*.  4.2.2021. Los Angeles Kings. Viitattu 15.3.2021. (englanniksi)
21. ↑  Elite Prospects - USA U20 *eliteprospects.com*. Everysport Media Group AB. Viitattu 23.6.2020. (englanniksi)
22. ↑  Elite Prospects - USA U20 *eliteprospects.com*. Everysport Media Group AB. Viitattu 23.1.2021. (englanniksi)
23. ↑  GAME SUMMARY (pdf) *reports.iihf.hockey*.  4.1.2021. IIHF.  Arkistoitu 6.1.2021. Viitattu 13.1.2021. (englanniksi)
24. ↑  BEST PLAYER OF THE GAME SELECTED BY THE TEAM (pdf) *iihf.com*.  5.1.2021. IIHF. Viitattu 13.1.2021. (englanniksi)